b'\n_START_ARTICLE_\nDan brez nakupov\n_START_PARAGRAPH_\nDan brez nakupov (angle\xc5\xa1ko Buy Nothing Day) je neformalni dan protesta proti prekomernemu potro\xc5\xa1ni\xc5\xa1tvu. V Severni Ameriki ga praznujejo v petek po dnevu zahvalnosti (Thanksgiving day), drugod po svetu pa dan kasneje. Za\xc4\x8detnik ideje "dneva brez nakupov" je Ted Dave, umetnik iz Vancouvra, v veliki meri pa je za promocijo poskrbela kanadska revija Adbuster._NEWLINE_Prvi "dan brez nakupov" je potekal v septembru 1992 kot dan, namenjen\xc2\xa0\xc2\xbbpremisleku sodobne bogate dru\xc5\xbebe o te\xc5\xbeavah in posledicah, ki jih prina\xc5\xa1a prekomerno potro\xc5\xa1ni\xc5\xa1tvo.\xc2\xab Leta 1997 je bil dogodek prestavljen na petek po dnevu zahvalnosti, ki je eden od desetih najbolj vro\xc4\x8dih nakupovalnih dni v Zdru\xc5\xbeenih dr\xc5\xbeavah Amerike. Izven Zdru\xc5\xbeenih dr\xc5\xbeav se praznuje "dan brez nakupov" v soboto, dan kasneje. Kljub polemikam je reviji Adbusters uspelo ogla\xc5\xa1evati dogodek na televizijski postaji CNN, medtem ko so vse ostale televizijske mre\xc5\xbee odklonile predvajanje njihovih oglasov. Kmalu zatem so se za\xc4\x8dele pojavljati aktivnosti v razli\xc4\x8dnih dr\xc5\xbeavah po svetu._NEWLINE_Medtem ko je prevladujo\xc4\x8de mnenje kritikov, da bodo ljudje nakupovali pa\xc4\x8d naslednji dan, aktivisti poudarjajo,\xc2\xa0\xc2\xbbda ne gre le zato, da spremeni\xc5\xa1 svoje navade za 24 ur,\xc2\xab\xc2\xa0temve\xc4\x8d \xc2\xa0\xc2\xbbda izkoristi\xc5\xa1 ta dan kot odsko\xc4\x8dno desko k vse\xc5\xbeivljenjskemu zmernej\xc5\xa1emu potro\xc5\xa1ni\xc5\xa1tvu in posledi\xc4\x8dnemu ustvarjanju manj\xc5\xa1e koli\xc4\x8dine odpadkov.\xc2\xab'